മധ്യപ്രദേശിലെ എം.ബി.ബി.എസ് സിലബസിലെ ചിന്തകരുടെ പട്ടികയില് ആര്.എസ്.എസ്, ജനസംഘ് സ്ഥാപകരും ഭോപാല്: മധ്യപ്രദേശിലെ എം.ബി.ബി.എസ് സിലബസിലെ ചിന്തകരുടെ പട്ടികയില് ആര്.എസ്.എസ് സ്ഥാപകന് കേശവ് ഹെഡ്ഗേവാറിന്റെയും ജനസംഘ് സ്ഥാപകന് ദീന്ദയാല് ഉപാധ്യായയുടെയും പേരുകള്. വിദ്യാര്ഥികളുടെ ബൗദ്ധിക വികാസത്തിനായി രാജ്യത്തെ ചിന്തകരുടെ തത്വങ്ങളും മൂല്യാധിഷ്ഠിത മെഡിക്കല് വിദ്യാഭ്യാസവും ഉള്പ്പെടുത്തുന്നതിന്റെ ഭാഗാമായാണിതെന്നാണ് സര്ക്കാര് വാദം.ഹെഡ്ഗേവാറിനും ഉപാധ്യായക്കും പുറമെ ചരക മഹര്ഷി, ശുശ്രുതന്, ഡോ. അംബേദ്കര് എന്നിവരുടെ പേരുകളും ഉള്പ്പെടും. കോഴ്സില് ഇവരുടെ പേരുകളും ഉള്പ്പെടുത്താന് എല്ലാ വകുപ്പുകള്ക്കും നോട്ടീസ് അയച്ചതായി മധ്യപ്രദേശ് മെഡിക്കല് എജൂക്കേഷന് മന്ത്രി വിശ്വാസ് സാരംഗ് പറഞ്ഞു. 202122ലെ അക്കാദമിക് സെക്ഷന് മുതല് എം.ബി.ബി.എസ് ഫൗേണ്ടഷന് കോഴ്സിലെ മെഡിക്കല് എത്തിക്സ് പ്രഭാഷണത്തിന്റെ ഭാഗമാകും ഇവ. ഇവരെക്കുറിച്ച് പ്രഭാഷണങ്ങള് ഉള്പ്പെടുത്തുന്നതിലൂടെ രാജ്യത്തിന്റെ സംസ്കാരം സംരക്ഷിക്കുകയും സമൂഹത്തെ സേവിക്കുകയും ചെയ്ത മഹാത്മാരെക്കുറിച്ച് വിദ്യാര്ഥികളെ പഠിപ്പിക്കുമെന്ന് വിശ്വാസ് സാരംഗ് പറയുന്നു. നെഹ്റുവിനെയും ഗാന്ധിജിയെയും ഉള്പ്പെടുത്താത്തത് എന്താണെന്ന് ചോദിച്ചപ്പോള് സ്വാതന്ത്ര്യത്തിന് ശേഷം നെഹ്റുവിനെ മാത്രമേ പഠിച്ചിട്ടുള്ളുവെന്നായിരുന്നു മന്ത്രിയുടെ മറുപടി. അതിനാല് ഹെഡ്ഗേവാറിനെയും ദീന്ദയാല് ഉപാധ്യായയെയും കുറിച്ച് പഠിപ്പിക്കാനുള്ള ഉത്തരവാദിത്തം ഞങ്ങള് ഏറ്റെടുത്തുവെന്നും മന്ത്രി പറഞ്ഞു. ഞങ്ങള് വിദ്യാഭ്യാസത്തെ കാവിവല്ക്കരിക്കുകയാണെന്ന് കോണ്ഗ്രസ് പറയും അതിനാല് ഹിന്ദുത്വം ഒരു മതം മാത്രമല്ല, ജീവിതരീതി കൂടിയാണെന്ന് ഞാന് പറയുന്നുവെന്നും മന്ത്രി പറഞ്ഞു. അതേസമയം, സിലബസില് ഇവരുടെ പേരുകള് ഉള്പ്പെടുത്തിയതിനെതിരെ പ്രതിപക്ഷം പ്രതിഷേധവുമായി രംഗത്തെത്തി.